દિલ્હીની પાદરે આવેલા નોઈડા ને આસપાસના વિસ્તારમાં ધાકધમકીથી ફ્લૅટ પર કબજા જમાવવાનું કામકાજ કરતો નાનૂ પોતાની એસયુવી હંકારીને જઈ રહ્યો હોય છે ત્યારે એક રોડ એક્સિડન્ટમાં અકારણ ઈન્વૉલ્વ થઈ જાય છે. સવારના પહોરમાં આલુ પરાઠા સાથે ખાવા દહીં લેવા નીકળેલી સ્કૂટી પર સવાર સિદ્ધિ (પત્રલેખા) સ્કૂટર પરથી પટકાઈને રસ્તા પર લોહીલુહાણ પડી છે. નાનૂ એને હૉસ્પિટલ લઈ જાય છે. આવી ક્રિટિકલ હાલતમાંય સિદ્ધિને નાનૂ માટે કૂણી લાગણી જન્મે છે. જો કે હૉસ્પિટલ પહોંચતાંની સાથે જ એ દમ તોડી દે છે. હૉસ્પિટલ દોડી આવેલા સિદ્ધિના પિતા (રાજેશ શર્મા)ને દીકરીના મોતથી આઘાતનો આંચકો લાગે છે. નાનૂના મન પર પણ આ ઘટનાની અસર પડે છે. માફિયાગીરીમાં એનું મન લાગતું નથી. “યાર, તું કેમ આમ બાયલાની જેમ વર્તે છે?” એવું નાનૂનો સાગરીત (મનુ રિશી ચઢ્ઢા) એને પૂછે છે. અધૂરામાં પૂરું સિદ્ધિ ભૂત બનીને નાનૂના ફ્લૅટમાં નિવાસ કરવા આવી જાય છે. નાનૂ એનાથી પિછો છોડાવવા જાતજાતના ઉપાય અજમાવે છે. પછી શું થાય છે એ મહેરબાની કરીને ના પૂછતા. અંતમાં એક સસ્પેન્સ છે, પણ ત્યાં સુધીમાં પ્રેક્ષક ધીરજ ગુમાવી બેઠો હોય છે.